број:06-355-807/14-III

На основу члана 46. Закона о локалној самоуправи ( “Службени гласник РС”, бр.129/07 и 83/14), члана 57. Статута општине Гаџин Хан ( “Службени лист града Ниша”, бр.63/08, 31/11, 46/12 и 36/13), члана 3. Одлуке о општинском већу општине Гаџин Хан ( “Службени лист града Ниша “, бр.83/2008), члана 230. став 1. Закона о општем управном поступку ( “Службени лист СРЈ”, бр.33/97 и 31/2001 и “Службени гласник РС”, бр.30/10), одлучујући по жалби Николић Љубинке из Дуката, против решења Општинске управе општине Гаџин Хан - Службе за привреду и инспекцијске послове - комуналне инспекције бр.355-370/14-IV/02 од 12.08.2014. године,

Општинско веће општине Гаџин Хан на 94. ( деведесетчетвртој) седници одржаној дана 31.03. 2015.год. доноси

Р Е Ш Е Њ Е

**ОДБИЈА СЕ** жалба Николић Љубинке из Дуката изјављена против решења Општинске управе општине Гаџин Хан - Службе за привреду и инспекцијске послове - комуналне инспекције бр.355-370/14-IV/02 од 12.08.2014. године, **као несонована**.

О б р а з л о ж е њ е

Против решења Општинске управе општине Гаџин Хан - Службе за привреду и инспекцијске послове - комуналне инспекције бр.355-370/14-IV/02 од 12.08.2014.године, жалбу је изјавила Николић Љубинка из Дуката побијајући исто у целости.

Побијаним решењем ставом 1. забрањује се Љубинки Николић да затвара пропуст и канал за атмосферску воду на локалном путу Топоница - Дукат а који се налази поред економског објекта Добреновић Солуна и између плацева Стојановић Горана и Јовановић Драгана у Дукату и уклони камен поред пропуста и банкине којим је затворила пропуст и канал за атмосферску воду и угрозила економски објекат и летину Стојановић Горана из Дуката, ставом 2. одређен је рок за извршење решења одмах, ставом 3. одређено је да непоступање по овом решењу повлачи покретање прекршајног поступка код судије за прекршаје, а ставом 4. изреке одређено је да жалба не одлаже извршење решења.

Жалба је благовремена, допуштена и изјављена од овлашћеног лица.

Жалбом је указала да у поступку који је претходио доношењу решења чињенично стање није правилно утврђено, да је повређено начело истине, начело саслушања странке и начело оцене доказа, јер су прихваћене изјаве Добреновић Добрена званог Солун и Стојановић Драгослава. Такође је навела да није завтворила пропуст за воду као и да он може да се затвори од ђубрета, смећа, проласка трактора који каменом могу да запуне пролаз.

Указала је на неправилности првостпеног решења јер у вези са материјалним прописима на основу којих је донето, у уводу нису наведена сва службена гласила по бројевима у којима су објављивани, као и да не постоји одлука о заштити локалних и некатегоризованих путева (“Службени лист града Ниша” бр.51/2005), јер је то када би постојала могла да буде само одлука Града Ниша, која нема везе са одлукама општине Гаџин Хан, сматрајући да је првостепени орган помешао стварну и месну надлежност.

Жалба је неоснована.

Законом о општем управном поступку ("Сл. лист СРЈ", бр. 33/97 и 31/2001 и "Сл. гласник РС", бр. 30/2010) прописано је:

члан 131:*“(1) Орган може по скраћеном поступку решити управну ствар непосредно: 2) ако се стање ствари може утврдити непосредним увидом, односно на основу службених података којима орган располаже, а није потребно посебно саслушање странке ради заштите њених права, односно правних интереса; 4) кад се ради о предузимању у јавном интересу хитних мера које се не могу одлагати, а чињенице на којима решење треба да буде засновано су утврђене или бар учињене вероватним.*

Првостепени орган поступио је у свему у складу са наведеним одредбама закона о општем управном поступку, правилно и потпуно утврдио чињенично стање увиђајем на лицу места, а чињенично стање у смислу да постоји камен поред пропуста и банкине којим је затворен пропсут у каналу за атмосферску воду, наводима жалбе се не доводи у питање већ се овако утврђено чињенично стање и потврђује. Такође, одговорно лице је утврђено из изјава Стојановић Драгослава и Добреновић Добрена званог Солун из Дуката.

Сви наводи жалбе о начину на који може бити затвортен пропуст и канал за одвод атмосферских вода усмерени су на избегавање одговорности.

Неосновани су наводи о погрешној примени материјалног права из разлога што нису наведена сва службена гласила у којима су објаљени прописи, као и то да није у надлежности општине Гаџин Хан да својим одлукама уређује ову материју, те у вези са тим и побијање стварне и месне надлежности првостепеног органа за доношење ожалбеног решења.

Имајући у виду и опште познату чињеницу да су 27.07.2014. године биле обилне падавине на територији целе Србије па и општине Гаџин Хан, те имајући у виду да је побијаним решењем наложено предузимање хитних мера са роком ОДМАХ које се не могу одлагати и које су у јавном интересу, јер се ради о одводном каналу атмосферских вода, који увек треба да буду пропусни и исправни за прихват атмосферских вода, у складу са законским овлашћењима из члана 230. став 1. Закона о општем управном поступку донета је одлука као у изреци.

**ОПШТИНСКО ВЕЋЕ ОПШТИНЕ ГАЏИН ХАН**

број:06-355-807/14-III

У Гаџином Хану, дана 31.3.2015. године ПРЕДСЕДНИК

Саша Ђорђевић